Die Krieketwêreldbeker 2015 (Engels: 2015 Cricket World Cup), amptelik bekend as die IKR Krieketwêreldbeker 2015, het van 14 Februarie tot en met 29 Maart 2015 in Australië en Nieu-Seeland plaasgevind. Dit was die elfde krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die tweede in Oseanië. Albei gashere het ook die Krieketwêreldbeker 1992 saam gehuisves. 14 nasionale krieketspanne het aan die Krieketwêreldbeker 2015 deelgeneem, waartydens 49 wedstryde gespeel is. Die toernooi se formaat van 2011 het onveranderd gebly en die spanne is in twee groepe van sewe spanne elk verdeel, waarvan elke span een keer teen al die ander spanne van die groep gespeel het. Die boonste vier spanne van elke groep het hierna vir die uitklopfase gekwalifiseer. Elke wedstryd het uit 50 boulbeurte per span bestaan. Australië wen op 29 Maart met 7 paaltjies teen Nieu-Seeland op Melbourne-krieketveld in Melbourne en het sodoende hul vyfde titel ingepalm. Australië het ná Indië in 2011 die tweede – agtereenvolgende – gasheer geword wat die krieketwêreldbekertoernooi tuis gewen het. Daarbenewens was dit die eerste eindwedstryd in dié toernooi se geskiedenis wat twee Oseaniese spanne – en van die Suidelike Halfrond – gesien het.